**A büntetés-végrehajtás országos parancsnokának
60/2017. (IX. 20.)OP**

***s z a k u t a s í t á s a***

***az alapvető jogokat sértő elhelyezési körülmények miatti panasz- és kártalanítási eljárásról***

A büntetés-végrehajtási szervezet belső szabályozási tevékenységéről szóló 2/2013. (IX. 13.) BVOP utasítás 7. pontja alapján – figyelemmel a büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvényre – az alapvető jogokat sértő elhelyezési körülmények miatt indított panasz- és kártalanítási eljárásról az alábbi szakutasítást adom ki.

**I.**

**Általános rendelkezések**

1.  Jelen szakutasítás hatálya kiterjed valamennyi büntetés-végrehajtási intézet (a továbbiakban: bv. intézet), valamint a Büntetés-végrehajtás Országos Parancsnoksága (a továbbiakban: BvOP, a továbbiakban együtt: bv. szerv) fogvatartottak elhelyezéséért felelős szervezeti egységére.

2.  A jelen szakutasításban meghatározott feladatok a büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvény (a továbbiakban: Bv. tv.) és a szabadságvesztés, az elzárás, az előzetes letartóztatás és a rendbírság helyébe lépő elzárás végrehajtásának részletes szabályairól szóló 16/2014. (XII. 19.) IM rendelet (a továbbiakban: Ra.) rendelkezéseinek megfelelően, továbbá a kártalanítási ügyben eljáró büntetés-végrehajtási bíró rendelkezései szerint alkalmazandóak.

3.  Az alapvető jogokat sértő elhelyezési körülmények miatti panasz- és kártalanítási eljárások során a bv. szervek kötelesek olyan módon együttműködni, hogy a Bv. tv.-ben és a Ra.-ban meghatározott ügyintézési határidők maradéktalanul betartásra kerüljenek. Amennyiben ez bármilyen okból nem lehetséges, úgy az együttműködő bv. szervet ennek tényéről haladéktalanul tájékoztatni kell.

**II.**

**Az ügyintézésre vonatkozó szabályok**

4.  Az alapvető jogokat sértő elhelyezésre vonatkozó panasz kivizsgálására az a bv. intézet köteles, amelyre a panaszban szereplő elhelyezési körülmények vonatkoznak. A panaszt abban az esetben is a kivizsgáló bv. intézet parancsnokának döntése alapján kell lezárni, amennyiben a BvOP a fogva tartás végrehajtási helyéül más bv. intézetet jelölt ki. Ha a panaszos a döntés meghozatalát megelőzően szabadult, úgy a határozat egy példányát dokumentáltan meg kell küldeni az állandó lakóhelyére vagy tartózkodási helyére.

5.  Az alapvető jogokat sértő elhelyezés miatt indított kártalanítási eljárásban, a büntetés-végrehajtási bíró megalapozott döntéséhez a jogszabályokban rögzített adatokat az a bv. intézet köteles összeállítani, amely nyilvántartásában a beadványt benyújtó fogvatartott szerepel, illetve ahonnan őt szabadították. Ha a beadványban megjelölt időszak több bv. intézetet érint, úgy az adatok összeállításáért felelős bv. intézet megkeresése alapján valamennyi bv. intézet köteles azon időszakokról adatot szolgáltatni, amíg a beadványt benyújtó fogvatartott ott került elhelyezésre.

6.  A Bv. tv.-ben meghatározott jogosult panaszát, illetve kártalanításra vonatkozó kérelmét érkeztető bv. intézet azt a többi fogvatartotti kérelemtől és panasztól külön kezeli, az ügyintézés előkészítése során ellenőrzi a Ra.-ban meghatározottakon kívül a Bv. tv. 10/A. § (5) bekezdésében foglaltakat is. Amennyiben megállapítást nyer, hogy a beadvány a Bv. tv. által biztosított határidőben, de nem az illetékes bv. intézethez került előterjesztésre, az áttételről soron kívül intézkedni kell, melynek tényéről a panaszost értesíteni szükséges.

7.  Amennyiben a kérelem, illetve panasz a BvOP-hoz érkezik, azt soron kívül továbbítani kell az ügyintézés szempontjából illetékességgel rendelkező bv. intézetnek.

8.  Ha az elítélt három hónapon belül ismételt panasszal fordul a bv. intézet parancsnokához az elhelyezési körülményekkel kapcsolatosan, annak kivizsgálásától a Bv. tv. 10/A. § (6) bekezdése alapján csak akkor lehet eltekinteni, ha az előző panasz óta végleg történő átszállítására, illetve a bv. intézeten belüli elhelyezésnek harminc napot meghaladó tartamú megváltoztatására nem került sor.

9.  Amennyiben az elítélt nem a Ra. 8. mellékletén nyújtotta be kártalanítás iránti kérelmét, úgy ennek lehetőségére fel kell hívni a figyelmét, kérésére a jelen szakutasítás 1. mellékleteként kiadott, az alapvető jogokat sértő elhelyezési körülmények miatti tájékoztató egy példányát részére át kell adni.

10. A BvOP fogvatartottak elhelyezéséért felelős szervezeti egységének vezetője felé előterjesztett átszállítási kérelmet a hivatalból kezdeményezett átszállítási kérelmekre vonatkozó szabályok szerint kell előkészíteni és kezelni az informatikai célalkalmazás segítségével, azzal a különbséggel, hogy a BvOP írásba foglalt döntésének egy példányát a Ra. 10/B. § (4) bekezdés szerint kell kézbesíteni a panaszosnak. A kézbesítés során fel kell hívni a panaszos figyelmét arra, hogy a más bv. intézetet kijelölő döntés ellen önálló panasznak helye nincsen, de a Bv. tv. 70/A. § (2) bekezdés szerint kérheti annak bírói felülvizsgálatát.

11. A 10. pontban hivatkozott átszállítási kérelem szakszerű elbírálásához szükséges

*a)*  az engedélyezett kapcsolattartók közül azon személyek megjelölése, akik folyamatos, esetleg visszatérő jelleggel tartják a kapcsolatot a fogvatartottal, így a reintegrációs folyamat szempontjából kiemelt szerepet töltenek be,

*b)*  az a) pontban szereplő személyekkel történő kapcsolattartási formák, azok gyakorisága, a fogvatartott, illetve a kapcsolattartók kötődése,

*c)*  annak vizsgálata, hogy egy esetleges átszállítás milyen hatással lenne a kapcsolattartásra, különös tekintettel a látogatófogadásra (javítaná, azaz rendszeresebbé válna; rontaná, azaz ritkulna; érdemben nem lenne rá hatással),

*d)*  annak vizsgálata, hogy egy esetleges átszállítás milyen hatással lenne a fogvatartott pszichés egyensúlyára, együttműködési hajlandóságára, továbbá a reintegrációs célok megvalósulására.

12. A kártalanítások vonatkozásában az Országos Bírósági Hivatal (a továbbiakban: OBH) által kialakított táblázat használatával kell a törvényszékek felé az adatszolgáltatást, valamint a bv. intézetek egymás közötti hiánypótlást teljesíteni.

**III.**

**Panasz és Kártalanítási Tevékenységet Támogató Rendszer használatára vonatkozó szabályok**

13. Az alapvető jogokat sértő elhelyezési körülmények miatt kezdeményezett panaszok és kártalanítási eljárások adatainak rögzítésére, valamint a kapcsolódó szakmai feladatok és bv. szervek közötti koordináció végrehajtására a Főnix Rendszer Panasz és Kártalanítási Tevékenységet Támogató Rendszert (a továbbiakban: PKTTR) kell alkalmazni.

14. A PKTTR alkalmazása során az egyes bv. szervek kötelesek a vonatkozó jogszabályokban, a Ra.-ban, és a jelen szakutasításban meghatározott feladatoknak megfelelő adatrögzítési, előkészítési és statisztikai adatgyűjtési feladatokat végrehajtani, melyeket az informatikai célalkalmazás támogat.

15. Valamennyi a panaszosra és a kapcsolódó büntetés-végrehajtási adatra vonatkozó adatrögzítés során egyeztetni kell a PKTTR-be rögzített adatokat a Fogvatartotti Alap Nyilvántartási (a továbbiakban: FANY) rendszerrel, figyelemmel arra, hogy ez utóbbi a törvény értelmében közhiteles hatósági nyilvántartásnak minősül.

16. A panasz és kártalanítási ügyek számítógépes ügyintézése során a PKTTR által számított ügyintézési határidőket be kell tartani, amennyiben ez rendszerhiba vagy valamely más okból nem lehetséges, úgy a 3. pontban meghatározottak szerint kell eljárni.

17. A panaszügyek során, az illetékes bv. intézet parancsnoka által hozott határozatot, illetve a panasz kapcsán kezdeményezett átszállítási kérelemre válaszul a BvOP Központi Szállítási és Nyilvántartási Főosztály vezetője által hozott határozatot vagy átiratot a PKTTR a felvitt adatok alapján, automatikusan generálja. Ezen dokumentumok esetén is kötelező az egyedi iktatószámmal ellátás, a vonatkozó szabályoknak megfelelő kiadmányozás, illetve az ügykezelési programba történő feltöltés.

18. A panaszügyek lezárását megelőzően az utolsó véleményező az adatlapot a Befogadási és Fogvatartási Bizottság (a továbbiakban: BFB) ülését előkészítő személyi állományi tagnak átadja a Ra. 10/A. § (2) bekezdésében foglalt feladatok végrehajtása céljából.

19. A panasz-és kártalanítási eljárások adatrögzítése során az egyes eljárásokról tilos a FANY rendszerbe önálló panaszt, átszállítási kérelmet, vagy bv. ügyet indítani, illetve rögzíteni, mivel ezeket a meta-adatokat a PKTTR automatikusan létrehozza.

20. A panasz-és kártalanítási ügyek vonatkozásában a PKTTR funkcionalitási folyamatával összefüggő változást, mint az illemhely elkülönítésének módja, a dohányzási szokás, a fogvatartott neme, a végrehajtási fokozata szerinti besorolás, az alapterület, a légköbméter, és a befogadó képesség, a bekövetkezést követő első munkanapon a FANY rendszerben rögzíteni kell.

21. A PKTTR által generált dokumentumok és adatösszesítők adattartalmát minden esetben ellenőrizni kell a kiadmányozást és/vagy továbbítást megelőzően.

**IV.**

**Vegyes és záró rendelkezések**

22. Az automatikusan generált dokumentumokon szereplő szervezeti és személyi adatokat a PKTTR első használatbavételekor ellenőrizni kell, továbbá az azokban bekövetkező változásokat soron kívül át kell vezetni az intézeti törzsadatok karbantartására szolgáló felületen.

23. Amennyiben a fogvatartott a kártalanítás összegét a bv. intézet kezelésében lévő letéti számlájára kérte átutalni, úgy az összeg beérkezését és jóváírását követően tájékoztatni kell ennek tényéről.

24. Ha a fogvatartott a kártalanítási eljárást követően olyan nyilatkozatot tesz, miszerint a megítélt összegen felül hazai vagy nemzetközi bírósághoz kíván további kártérítésért folyamodni, úgy ezt számára lehetővé kell tenni, az ilyen tárgyban kiadott levelét soron kívül kell továbbítani.

25. A fogvatartottakat a Bv. tv., a Ra., a fogvatartott személy esetében a büntetőeljárás lefolytatása során, továbbá a büntetőügyekben hozott határozatok végrehajtása során a bíróságokra és egyéb szervekre háruló feladatokról szóló 11/2014. (XII. 13.) IM rendelet (a továbbiakban: Rb.), valamint jelen szakutasítás rendelkezéseinek tartalmáról a szükséges mértékben tájékoztatni kell, különös tekintettel

*a)*  az Emberi Jogok Európai Bírósága által felfüggesztett ügyekben lefolytatandó eljárásra a Rb. 188. § (4)-(5) bekezdései szerint,

*b)*  az alapvető jogokat sértő elhelyezés miatti panaszeljárásra a Bv. tv. 144/B. § szerint,

*c)*  az alapvető jogokat sértő elhelyezés miatti kártalanításra a Bv. tv. 70/A. § szerint, valamint

*d)*  a kártalanításként megítélt összegből történő levonások és letiltások lehetőségére.

26. A bv. intézetnek jelen szakutasítás 1. mellékletének értelemszerű felhasználásával hirdetményt kell kifüggeszteni és elérhetővé tenni a fogvatartottak elhelyezési részlegein legalább 2017. december 31-ig. A hirdetmény alapján felvilágosítást kérő fogvatartottnak az 1. melléklet szerinti tájékoztató egy példányát át kell adni.

27. Az egyes bv. intézetek parancsnokai a hatálybalépést követő 15. napig kötelesek felülvizsgálni és szükség szerint kiegészíteni a helyben hatályos intézkedéseket.

28. Jelen szakutasítás a kiadás napján lép hatályba.

29. Hatályát veszti az alapvető jogokat sértő elhelyezési körülmények miatti panasz- és kártalanítási eljárásról szóló 63/2016. (XII.30.) OP szakutasítás.

**Dr. Tóth Tamás bv. vezérőrnagy**

**országos parancsnok**

Melléklet: [Tájékoztató](https://bv.gov.hu/admin/download/d/4d/e1000/2017_60szu-m01.docx)